የአዲስ አበባ ቀላል ባቡር ፕሮጀክት ስራ 73 በመቶ ደረሰ
የአዲስ አበባ ቀላል ባቡር ፕሮጀክት በፍጥነትና በተያዘለት የጊዜ ገደብ እየተከናወነ መሆኑን የኢትዮጵያ ምድር ባቡር ኮርፖሬሽን አስታወቀ፡፡የኮርፖሬሽኑ የኮሙኒኬሽንና የህዝብ ግንኙነት ኃላፊ አቶ ደረጄ ተፈራ ለኢዜአ እንደገለፁት ፕሮጀክቱ ሲጠናቀቅ 39 መሳፈሪያ ጣቢያዎች ይኖሩታል፡፡ጣቢያዎቹ በመሬት ውስጥ ለውስጥ፣ ከፊል መሬት ውስጥ፣ በመሬት ላይና በድልድይ ላይ ይቋቋማሉ፡፡በአሁኑ ወቅትም ስራው 73 በመቶ መድረሱንና ቀሪው 27 በመቶ በተያዘለት የጊዜ ገደብ ተጠናቆ ለህብረተሰቡ አገልግሎት መስጠት እንደሚጀምር አስረድተዋል።በቻይና 41 የባቡር ፉርጎዎች በመመረት ላይ ሲሆኑ በመጪው መስከረም ወደ ሀገር ውስጥ እንደሚገቡና የፕሮጀክቱ ስራም በመጪው ጥር ወር እንደሚጠናቀቅ ተናግረዋል።ለበርካታ ዜጎች የሥራ እድል በመፍጠር፣ ለነዳጅ የሚወጣውን የውጭ ምንዛሪ በማዳንና አዲስ አበባን ዘመናዊ የአፍሪካ መዲና በማድረግ በባቡር ትራንስፖርት ዘርፍ የቴክኖሎጂና የእውቀት ሽግግር እንዲኖር እንደሚያስችልም ጠቁመዋል፡፡የአዲስ አበባ ቀላል ባቡር ፕሮጀክት ግንባታ ተጠናቆ ወደ ስራ ሲገባ ህብረተሰቡ በግንባታው ወቅት ያሳየውን ድጋፍ አጠናክሮ እንዲቀጥልም ጥሪ አቅርበዋል።በቻይና የባቡር ኢንጂነሪንግ ኮርፖሬሽን እየተገነባ ያለውና 34 ኪሎ ሜትር ርዝመት ያለው ይኸው የባቡር መስመር በኤሌክትሪክ ኃይል የሚሰራ ሲሆን ባቡሩ ደግሞ በሰዓት 80 ኪሎ ሜትር እንዲያጓጉዝ ዲዛይን የተደረገ ነው፡፡ አማካሪው ሲውሮድ የተባለ የስዊድን ድርጅት ነው፡፡የፕሮጀክቱ አጠቃላይ ወጪ 475 ሚሊዮን የአሜሪካ ዶላር ሲሆን 85 በመቶው ከቻይና ኤግዚም ባንክ በብድር፤ ቀሪው 15 በመቶ ደግሞ  በኢትዮጵያ መንግስት የሚሸፈን ነው፡፡ (ኢሬቴድ)